ስንዴን የመዝራት ሳምንት
ሳምንቱ በመላው ኦሮሚያ ክልል ‹‹ስንዴን የመዝራት ሳምንት›› ተብሎ ተሰይሟል፡፡ ‹‹ሲንቦ ጎሮ›› በኦሮሚያ ክልል ምዕራብ ሸዋ ዞን ኤጀርሳ ለፎ ወረዳ የምትገኝ አነስተኛ የገጠር ቀበሌ ናት፡፡ የዚች መንደር አርሶ አደሮች የክልሉን መርሐ ግብር በተግባር እየተረጎሙ ነው፤ በነቂስ ወጥተው በማሳቸው ላይ ደፋ ቀና ይላሉ፡፡ ከፊሉ ያርሳል፣ ከፊሉ ይዘራል፣ከፊሉ ግብዓት ያቀርባል፣ ከፊሉም ቦይ ይቀዳል ብቻ ሁሉም ስንዴን ለመዝራት በሥራ ተጠምደዋል፡፡ 
አርሶ አደር ጨንገሬ ገቢሳ ይባላሉ፡፡ ማሳቸው ስንዴን ለማምረት የሚያስችል እንዳልነበር ይናገራሉ:: ምክንያቱ ደግሞ ኮትቻና እርጥበት አዘል በመሆኑ፤ ምስጋና ለግብርና ኤክስቴንሽን ባለሙያዎችና ለቴክኖሎጂ ስንዴን ማምረት ከጀመሩ ጥቂት ዓመታን አስቆጥረዋል፡፡ 
አርሶ አደሩ እርጥበት አዘል ጥቁር አፈርን በማጠንፈፍ ስንዴን ማምረት አንደሚቻል ግንዛቤ ካገኙ ወዲህ በማሳቸው ተጠቃሚ መሆን እንደቻሉ ያስረዳሉ፡፡በዕለቱም ከ465 አርሶ አደሮች ጋር በኩታ ገጠም እርሻ ተደራጅተው 365 ሄክታር የእርሻ መሬትን ስንዴ በመዝራት ላይ ናቸው:: ማዳበሪያ ፣ፀረ አረምና ፀረ ተባይ ግብዓቶችን በመጠቀም በሄክታር ከ60 እስከ 70 ኩንታል ስንዴ እንደሚያገኙ ተስፋ አድርገዋል፡፡ 
በኩታ ገጠም እርሻ መደራጀት ሙያዊ ድጋፍና ቴክኖሎጂን ለማግኘት ልምድ ለመለዋወጥና በጋራ የመሥራት እሴትን ለማጎልበት እንደሚረዳም ያስረዳሉ:: አካባቢው ስንዴን የማምረት አዲስ ልምድ እንዲዳብር የግብርና ባለሙያዎች እያደረጉ ያሉት ሙያዊ ድጋፍ የሚያበረታታ እንደሆነ አርሶ አደሩ ይገልጻሉ፡፡ ሳምንቱ ስንዴን ‹‹የመዝራት ሳምንት›› ተብሎ መታወጁም ምርቱ በሚሰበሰብ ጊዜ በተመሳሳይ ወቅት ስለሚደርስ የማጨጂያ ማሽኖችን ለመጠቀም ያመቻል ብለዋል፡፡ 
በምክትል ርዕሰ መስተዳድር ማዕረግ የኦሮሚያ ክልል ግብርና ቢሮ ኃላፊ አቶ ዳባ ደበሌ በምዕራብ ሸዋ ዞን ኤጀርሳ ለፎ ወረዳ ተገኝተው የመኽር ወቅቱን ዘር የማስጀመር መርሐ ግብር በተለይም ስንዴን የመዝራት ሳምንትን ይፋ ባደረጉበት ወቅት እንደተናገሩት፤ በክልሉ 125 ሺ ሄክታር መሬት በኩታ ገጠም የስንዴ እርሻ በመሸፈን ከውጭ የሚገባውን ስንዴ ለማስቀረት እየተሠራ መሆኑን ያስረዳሉ፡፡ 
ከዚህ በፊት ስንዴን ለማምረት የማያስችሉ ኮትቻ መሬቶችን ቴክኖሎጂ በመጠቀም ስንዴን ወደ ማምረት
 ሥራ እንዲገቡ እየተደረገ መሆኑንም ይናገራሉ፡፡ በዕለቱ በኤጀርሳ ለፎ ወረዳ ሲንቦ ጎሮ ቀበሌ የተከናወነው ሥራም የዚሁ ዕቅድ አንድ አካል እንደሆነ በማስረዳት አርሶ አደሩ ስንዴን በማምረት መንግሥት የያዘውን አቅጣጫ እንዲያግዝ ይመክራሉ፡፡ መንግሥት ለስንዴ ግዢ የሚያወጣውን ከፍተኛ የውጭ ምንዛሬ ለማስቀረት በበጋው ወራት በመስኖ ስንዴን የማምረት ሥራ ሲሠራ እንደነበር ያስታወሱት ኃላፊው፣ በመኽር ወቅትም ይህንኑ መርሐ ግበር የማስቀጠሉ ሥራ ተጠናክሮ መቀጠል እንዳለበት ያሳስባሉ፡፡ 
በዘንድሮው የመኽር ወቅት በክልሉ 6 ነጥብ 1 ሚሊዮን መሬት በተለያዩ ሰብሎች እንደሚሸፈንና 233 ሚሊየን ኩንታል ምርት ለማግኘት እየተሠራ መሆኑንም ይገልጻሉ:: እንደኦሮሚያ ክልል ለኩታ ገጠም እርሻ 2 ሚሊየን መሬት መዘጋጀቱን በመጥቀስ ከዚህ ውስጥ ለስንዴ ብቻ 125 ሺ ሄክታር መሬት እንደተዘጋጀ ያስረዳሉ፡፡ 
አርሶ አደሩ ከጊዜ ወደ ጊዜ የኩታ ገጠም እርሻን
 እየተላመደ የመጣ መሆኑን በመጥቀስ በዘንድሮው ዓመት 80 በመቶ የብድር አገልግሎት የተዘጋጀ በመሆኑ አቅመ ደካማ አርሶ አደሮች 20 በመቶ ብቻ ግብዓት በማቅረብ የተቀረውን በብድር እንዲከፍሉ ሁኔታዎች የተመቻቹላቸው መሆኑን አስታውቀዋል፡፡ 
የምዕራብ ሸዋ ዞን ግብርናና ተፈጥሮ ሀብት ጽህፈት ቤት ኃላፊ አቶ ከበደ ደበሎ በበኩላቸው በዞኑ 612 ሺ 494 ሄክታር መሬት በተለያዩ ሰብሎች ለመሸፈን መዘጋጀቱን ገልጸዋል፡፡ በክልሉ 22 ሚሊየን ኩንታል ምርት ለመሰብሰብ እንደታቀደም አመልክተዋል፡፡ 
በክልሉ 290 ሺ አርሶ አደሮች በተለያዩ ሰብሎች በኩታገጠም እርሻ እንደተደራጁና በሲንቦ ጎሮ ቀበሌ የተከናወነው የስንዴ ኩታ ገጠም እርሻም በ380 አባወራዎች በ5 መቶ ሄክታር መሬት ላይ የተከናወነ እንደሆነ ያስረዳሉ፡፡ ቀደም ሲል የአገዳ እህሎችን የመዝራት መርሐ ግብር መፈጸሙን በመጥቀስ በቀጣይም የገብስና የጤፍ የዘር ሳምንቶች እንደሚከናወኑ አስታውቀዋል፡፡
አዲስ ዘመን ሰኔ 11/2012ኢያሱ መሰለ